**Informatīvais ziņojums “Par Latvijas dalības maksas EQAR un Latvijas akreditācijas aģentūras dalības maksas ENQA un EQAR segšanai nepieciešamo ikgadējo finansējumu”**

Informatīvais ziņojums “Par Latvijas dalības maksas EQAR un Latvijas akreditācijas aģentūras dalības maksas ENQA un EQAR segšanai nepieciešamo ikgadējo finansējumu” ir sagatavots pēc Izglītības un zinātnes ministrijas (turpmāk – ministrija) iniciatīvas, pamatojoties uz Ministru kabineta 2009. gada 7. aprīļa noteikumu Nr. 300 “Ministru kabineta kārtības rullis” 58. punktu.

Informatīvā ziņojuma mērķis ir paredzēt papildus valsts budžeta finansējumu ministrijas bāzes izdevumu budžetā Latvijas ikgadējās dalības maksas Eiropas Augstākās izglītības kvalitātes nodrošināšanas reģistrā (The European Quality Assurance Register for Higher Education) (turpmāk – EQAR) segšanai, sākot no 2019. gada, un Latvijas akreditācijas aģentūras (turpmāk – aģentūra) dalības maksas segšanai Eiropas Augstākās izglītības kvalitātes nodrošināšanas asociācijā (European Association for Quality Assurance in Higher Education) (turpmāk – ENQA) un EQAR, sākot no 2020. gada.

Aģentūras dalība EQAR ir īpaši nozīmīga Latvijas augstākās izglītības attīstībā, jo nodrošinās profesionālu augstākās izglītības kvalitātes novērtēšanu un regulāru monitoringu, veicinās augstākās izglītības kvalitātes kultūras atbilstību Eiropas augstākās izglītības telpā (turpmāk – EAIT) noteiktajiem vienotajiem standartiem, vienlaikus palielinās uzticamību Latvijas augstākajai izglītībai un Latvijā iegūtajiem diplomiem, kā arī palīdzēs veidot kontaktus ar partneriem ārvalstīs, tādējādi sekmējot studiju internacionalizāciju, augstākās izglītības eksportu un starptautisko sadarbību.

Augstākās izglītības sistēmas kvalitāte ir izšķirošs Latvijas konkurētspējas faktors, kas uzsvērts vairākos attīstības plānošanas dokumentos (piemēram, Latvijas ilgtspējīgas attīstības stratēģijā (apstiprināts Saeimā 10.06.2010.) un Latvijas Nacionālajā attīstības plānā 2014.–2020. gadam (apstiprināts Saeimā 20.12.2012.). Starptautiski konkurētspējīgas un pētniecībā balstītas augstākās izglītības, ko īsteno efektīvi pārvaldītas institūcijas ar konsolidētiem resursiem, nodrošināšana un izglītības kvalitātes monitoringa sistēmas pilnveide ir viens no ministrijas uzdevumiem, kura īstenošanu paredz Izglītības attīstības pamatnostādnes 2014.–2020. gadam (apstiprināts Saeimā 22.05.2014.) un kas ietverts arī Eiropas Savienības Padomes 2013. gada un 2014. gada rekomendācijās par augstākās izglītības reformām.

Viens no augstākās izglītības kvalitātes nodrošināšanas nosacījumiem ir augstskolu un koledžu (turpmāk kopā arī – augstākās izglītības institūcijas) un to īstenoto studiju programmu kvalitātes novērtēšana studiju virzienu akreditācijas ietvaros, kuru organizē institūcija, kuras darbība atbilst Standartiem un vadlīnijām kvalitātes nodrošināšanai Eiropas augstākās izglītības telpā (*Standards and Guidelines for Quality Assurance in the European Higher Education Area*) (turpmāk arī – ESG)[[1]](#footnote-3), kas ir galvenais kvalitātes procesu vērtēšanā izmantojamais dokuments EAIT. Kvalitātes novērtēšanas institūcijas, kuru darbība atbilst ENQA izstrādātajiem standartiem un vadlīnijām augstākās izglītības kvalitātes nodrošināšanai EAIT, var tikt uzņemtas ENQA pilntiesīga biedra statusā un tikt iekļautas EQAR.

Latvijā augstskolu, koledžu un studiju programmu novērtēšanu laika posmā no 1996. gada līdz 2013. gadam organizēja Augstākās izglītības kvalitātes novērtēšanas centrs (turpmāk – AIKNC), pamatojoties uz Deleģēšanas līgumu ar ministriju. 2010. gadā tika veikts AIKNC darbības starptautisks izvērtējums ar mērķi kļūt par pilntiesīgu ENQA biedru, kura rezultātā tika atzīts, ka AIKNC pilnībā izpilda tikai divus no astoņiem izvirzītajiem kritērijiem[[2]](#footnote-4), līdz ar to EQAR reģistrā AIKNC netika iekļauts, kā galveno trūkumu norādot finanšu un cilvēkresursu nepietiekamību. Jāatzīmē, ka Latvijā valsts budžeta finansējums aģentūrai netika piešķirts, līdz ar to AIKNC darbība bija atkarīga tikai no finansējuma, ko augstskolas un koledžas maksāja par studiju virzienu akreditāciju.

Laika posmā no 2013. gada līdz 2015. gada 1. jūlijam augstākās izglītības institūciju, studiju virzienu akreditāciju un studiju programmu licencēšanu organizēja ministrija. 2015. gada 1. jūlijā stājās spēkā 2014. gada 17. decembrī Saeimā pieņemtie grozījumi Augstskolu likumā, paredzot, ka augstākās izglītības institūciju, studiju virzienu akreditāciju un studiju programmu licencēšanu organizē Akadēmiskās informācijas centrs (turpmāk – AIC).

2014. gada 20. jūnijā Eiropas Komisijas apstiprinātais Latvijas Partnerības līgums Eiropas Savienības investīciju fondu 2014.–2020. gada plānošanas periodam nosaka, ka “(170) (..) Nacionālo aģentūru plānots izveidot 2015. gadā, izveides izmaksas sedzot no valsts budžeta līdzekļiem”, taču finansējums aģentūras dalības nodrošināšanai ENQA un EQAR netika paredzēts.

Kopš 2015. gada aprīļa AIC kā aģentūra ir ENQA afiliētais biedrs[[3]](#footnote-5) un šobrīd ir vienīgā neatkarīgā akreditācijas institūcija Latvijā, kura savu darbību organizē saskaņā ar ESG. Lai varētu pretendēt uz uzņemšanu ENQA pilntiesīga biedra statusā un iekļaušanu EQAR, aģentūrai ir jāizpilda vairākas prasības, tajā skaitā jāizpilda nosacījums par diviem aktīvas darbības gadiem kopš darbības uzsākšanas, kā arī jādemonstrē pieredze ārējās kvalitātes novērtēšanas procesu organizēšanā. Pašlaik AIC īsteno Eiropas Sociālā fonda (turpmāk – ESF) projektu “Atbalsts EQAR aģentūrai izvirzīto prasību izpildei” (turpmāk – ESF projekts), lai pilnveidotu savu darbību un nodrošinātu iekļaušanu EQAR reģistrā.

2017. gadā AIC ESF projekta ietvaros veica pilotakreditācijas 12 studiju virzieniem, kā arī 11 studiju virzieniem saskaņā ar standarta novērtēšanas ciklu (kārtējā akreditācija), kas kopumā demonstrē nepieciešamo pieredzi, lai varētu pieteikties uzņemšanai ENQA un reģistrācijai EQAR. Laika periodā no 2017. gada augusta līdz 2018. gada jūlijam tika veikts ENQA koordinēts AIC izvērtējums, un 2018. gada 17. jūlijā tika saņemts pozitīvs lēmums AIC iekļaut ENQA kā pilntiesīgu biedru. Uz šī izvērtējuma pamata līdz 2018. gada decembrim EQAR Reģistra komiteja pieņems lēmumu par AIC iekļaušanu EQAR.

Lai nodrošinātu Latvijas dalību EQAR, ir nepieciešams finansējums ikgadējās dalības maksas segšanai. Dalības EQAR maksas apjomu EQAR Ģenerālā Asambleja nosaka reizi četros gados, ņemot vērā valsts iekšzemes kopprodukta lielumu. Sākot no 2018. gada līdz 2021. gadam iemaksājamās dalības EQAR maksas apmērs Latvijai būs 6 636 *euro* gadā[[4]](#footnote-6).

2018. gada beigās ir sagaidāms, ka AIC kļūs par ENQA pilntiesīgu biedru. 2019. gadā AIC ir ieplānots finansējums ESF projektā (4 635 *euro*) dalības maksai ENQA pilntiesīga biedra statusā. Pašlaik AIC nemaksā dalības maksu EQAR, jo nav iekļauts EQAR.

Ministrijas ieskatā Latvijas ikgadējās dalības EQAR maksas segšana būtu īstenojama, **paredzot ministrijas budžeta apakšprogrammā 03.13.00  “Studiju virzienu akreditācija” papildu valsts budžeta finansējumu 6 636 *euro* apmērā, sākot no 2019. gada** līdz 2021. gadam. Turpmākajam četru gadu posmam Latvijas dalības maksas EQAR apjoms tiks precizēts attiecīgajā vidējā termiņa budžeta likumprojektā atbilstoši Latvijas iemaksājamās dalības maksas EQAR apmēram atkarībā no izmaiņām Latvijas iekšzemes kopprodukta apmērā. Papildu tam, lai nodrošinātu aģentūras dalību ENQA (pilntiesīga biedra statusā) un EQAR, **sākot ar 2020. gadu, ir nepieciešams paredzēt papildu valsts budžeta līdzekļus arī aģentūras dalības maksas segšanai ENQA – 4 635 *euro* gadā un dalības maksas segšanai EQAR – 1 248,72 *euro* gadā** ministrijas apakšprogrammā **03.13.00  “Studiju virzienu akreditācija”**. Dalības maksa aģentūrai ir fiksēta un nav atkarīga no Latvijas iekšzemes kopprodukta izmaiņām.

Jautājums par valsts budžeta finansējuma nodrošināšanu Latvijas ikgadējās dalības maksas EQAR segšanai 6 636 *euro* apmērā 2019. gadam un turpmāk un aģentūras dalības maksas ENQA 4 635 *euro* apmērā un EQAR 1 249 *euro* apmērā segšanai 2020. gadam un turpmāk būtu izskatāms likumprojekta „Par vidēja termiņa budžeta ietvaru 2019., 2020. un 2021. gadam” sagatavošanas procesā kopā ar visu ministriju un citu valsts pārvaldes iestāžu prioritāro pasākumu pieprasījumiem.

Iesniedzējs:

Izglītības un zinātnes ministrs Kārlis Šadurskis

Vīza:

Valsts sekretāra vietnieks –

Sporta departamenta direktors

valsts sekretāra pienākumu izpildītājs E. Severs

K. Krumberga, 67047981

Kristine.Krumberga@izm.gov.lv

1. Pieņemti par augstāko izglītību atbildīgo ministru samitā, 2005. gadā, Bergenā, Norvēģijā un tos izstrādāja darba grupa, kuras sastāvā ir pārstāvji no ENQA, Eiropas studentu apvienības (ESU), Eiropas universitāšu asociācijas (EUA), Eiropas augstākās izglītības institūciju asociācijas (EURASHE). Pieejams: http://www.enqa.eu/wp-content/uploads/2013/06/ESG\_3edition-2.pdf [↑](#footnote-ref-3)
2. Report of the Panel of the external review of Latvian Foundation “HIGHER EDUCATION QUALITY EVALUATION CENTRE” (AIKNC). Pieejams: http://www.aiknc.lv/static\_media/dati/materiali/EN/TOR10LDDK.pdf [↑](#footnote-ref-4)
3. Afiliētiem biedra statusā organizācijai ir jāatbilst ENQA statūtiem, procedūrām un privātuma politikai, taču nav jādemonstrē atbilstība ESG kritērijiem pilnībā un nav jāmaksā dalības maksa. [↑](#footnote-ref-5)
4. EQAR Ģenerālās Asamblejas 2017. gada 25. maijā apstiprinātais EQAR dalībvalstu ikgadējās dalības maksas cenrādis (stājies spēkā 2018. gada 1. janvārī). Pieejams:

   <https://www.eqar.eu/assets/uploads/2018/04/GA13_06_1_Revised_Membership_Fees_v1_0.pdf>. [↑](#footnote-ref-6)